b'\n_START_ARTICLE_\nBerklijs\n_START_SECTION_\nIzotopi\n_START_PARAGRAPH_\nSint\xc4\x93zes rezult\xc4\x81t\xc4\x81 ir ieg\xc5\xabti 14 berklija izotopi, kuru masas skaitlis ir no 238 l\xc4\xabdz 251. Stabil\xc4\x81k\xc4\x81 izotopa \xc2\xb2\xe2\x81\xb4\xe2\x81\xb7Bk pussabruk\xc5\xa1anas periods ir 1380 gadi. Noz\xc4\xabm\xc4\xabgs berklija izotops ir ar\xc4\xab \xc2\xb2\xe2\x81\xb4\xe2\x81\xb9Bk. T\xc4\x81 pussabruk\xc5\xa1anas periods ir 330 dienas.\n_START_SECTION_\nSavienojumi\n_START_PARAGRAPH_\nIr zin\xc4\x81mi divi berklija \xc4\xb7\xc4\xabmiskie savienojumi, kas veido oks\xc4\xabdu. Tie ir Bk\xe2\x82\x82O\xe2\x82\x83 un BkO\xe2\x82\x82. Ar oksid\xc4\x93\xc5\xa1an\xc4\x81s pak\xc4\x81p\xc4\x93m +3 un +4 berklijs veido ar\xc4\xab halogen\xc4\xabdus. Visstabil\xc4\x81kie no tiem ir BkF\xe2\x82\x84 un Cs\xe2\x82\x82BkCl\xe2\x82\x86. Berklija hlor\xc4\xabds bija viens no pirmajiem redzamajiem savienojumiem. To ieguva 1962. gad\xc4\x81. Berklijs veido savienojumus ar\xc4\xab ar sl\xc4\x81pekli, fosforu, arsenu un antimonu.\n_START_SECTION_\nIzmanto\xc5\xa1ana\n_START_PARAGRAPH_\nBerklijam nav praktiska pielietojuma. To izmanto tikai zin\xc4\x81tniskos p\xc4\x93t\xc4\xabjumos. Berklijs-249 bie\xc5\xbei tiek izmantots, lai ieg\xc5\xabtu v\xc4\x93l smag\xc4\x81kus transur\xc4\x81na elementus, piem\xc4\x93ram, lourensiju, rezerfordiju un boriju. Tas ir noz\xc4\xabm\xc4\xabgs ar\xc4\xab kalifornija izotopa \xc2\xb2\xe2\x81\xb4\xe2\x81\xb9Cf iegu\xc5\xa1anas avots.'